Ədilə Namazova

**Ədilə Namazova** (bəzi mənbələrdə:*Adilə Namazova*, tam adı: *Ədilə Əvəz qızı Namazova*; ) — Azərbaycan pediatrı, kardioloq. Tibb elmləri doktoru (1965), professor (1966), SSRİ Tibb EA-nın müxbir üzvü (1971), Əməkdar elm xadimi (1981), Azərbaycan EA-nın həqiqi üzvü (1983), Rusiya Federasiyası Tibb EA-nın həqiqi üzvü (1993), Azərbaycan SSR Dövlət mükafatı laureatı (1982).

## Həyatı
Ədilə Namazova 1926-cı ildə Ağdam rayonunun Seyidli kəndində anadan olmuşdur. Orta təhsilini Ağdamda almış, 1949-cu ildə Azərbaycan Dövlət Tibb İnstitutunu bitirmişdir. Əmək fəaliyyətinə Ağdam rayon mərkəzi xəstəxanasında başlamışdır.

1965-ci ildən Azərbaycan Dövlət Tibb İnstitutunun klinik pediatriya kafedrasının müdiridir. 1965-ci ildə tibb elmləri doktoru dərəcəsi almışdır. 1971-ci ildə SSRİ Tibb Elmləri Akademiyasının müxbir üzvü seçilmişdir. Hazırda Rusiya Federasiyası Tibb Elmləri Akademiyasının üzvüdür.

1982-ci ildə Azərbaycan SSR Dövlət Mükafatına layiq görülmüşdür. AMEA-nın həqiqi üzvüdür. 1976-cı ildən Azərbaycan Pediatrlar Cəmiyyətinin sədridir.

Azərbaycan Respublikası Prezidenti yanında Ali Attestasiya Komissiyasının rəyasət heyətinin üzvü, Türkdilli Ölkələrin Pediatrlar Cəmiyyətinin vitse-prezidentidir. SSRİ Ali Sovetinin deputatı olmuşdur.

Adilə Namazovanın tədqiqatları uşaqlarda revmatizmin fəal dövründə ürəyin funksional vəziyyətinin, ürək arakəsmələrinin anadangəlmə qüsurlarının xüsusiyyətlərinin öyrənilməsi olmuşdur. O, ürək üzərində cərrahi əməliyyata — korreksiyaya göstəriş və əks-göstərişi müəyyənləşdirmiş, ilk dəfə olaraq ürəkdə aparılmış cərrahi əməliyyatların yaxın və uzaq dövrlərdə nəticələrini qiymətləndirmişdir.

Azərbaycanın ilk qadın pediatr alimi sayılır. 300 elmi əsərin, 8 monoqrafiya və dərsliyin, 5 ixtiranın müəllifidir.

SSRİ Tibb Elmləri Akademiyasının müxbir üzvü olmuşdur.

## Mükafatları
*  "Azərbaycan SSR əməkdar elm xadimi" fəxri adı — 1981
*  Azərbaycan SSR əməkdar həkimi — 1982
*  "Azərbaycan SSR dövlət mükafatı" fəxri adı — 1982
*  ""Vladimir İliç Leninin anadan olmasının 100 illiyi münasibətilə" yubiley medalı" fəxri adı — 1970
*  "Sağlamlığın qorunmasında fərqlənmə görə medalı" — 1979
*  "ÜİLKGİ Mərkəzi Komitəsinin "Fəxri Fərmanı" — 1945
*  "Səhiyyə əlaçısı — 1975
*  "Şöhrət" ordeni — 14 sentyabr 1996
*  ""Şərəf" ordeni — 2011
*  "Azərbaycan Respublikası Prezidentinin fəxri diplomu — 2016
*  "Akademik. M. Topçibaşov mükafatı laureatı və medalı — 2005
*  " Azərbaycan Milli Elmlər Akademiyasının "Akademik Miəsədulla Mirqasımov mükafatı" — 2016
*  "Rusiya Pediatrlar İttifaqının "Akademik G. Speranski Medalı" — 2016
*  "Moskvanın və bütün Rusiyanın Patriarxının "Müqəddəs Çar Dimitri" ordeni — 2007

## Tədqiqat sahələri
* Uşaq xəstəliklərinin öyrənilməsilarda revmatizmin fəal dövründə ürəyin funksional vəziyyətinin öyrənilməsi;
* Uşaqlarda ürək arakəsmələrinin anadangəlmə qüsurlarının xüsusiyyətlərini öyrənilməsi, ürək üzərində cərrahi əməliyyata-korreksiyaya göstəriş və əks göstəriş müəyyənləşdirilməsi;
* İlk dəfə olaraq ürəkdə aparılmış cərrahi əməliyyatların yaxın və uzaq dövrlərdə (20 il) nəticələrinin qiymətləndirilməsi;
* Hipertoniya və hipotoniya xəstəlikləri uşaq və yeniyetmə yaşlarından başlayaraq insanın həyatı boyu bu və ya digər kəskinlikdə davam etdiyinin dünyada ilk dəfə olaraq sübut edilməsi;
* İlk dəfə olaraq hipertoniya və hipotoniya xəstəliklərinin uşaqlarda və yeniyetmələrdə təsnifatı.

## Xatirəsi
2007-ci ildə "Salnamə" sənədli filmlər studiyasında çəkilmiş *Akademik Adilə Namazova* adlı qısametrajlı sənədli film həsr olunmuşdur.

## Mənbə
* Orxan Zakiroğlu (Baharlı). Ağdam şəhər 1 nömrəli orta məktəbin tarixi (1883–1993). I kitab. Bakı, 2016

## Həmçinin bax
* Azərbaycan Pediatrlar Assosiasiyası

## İstinadlar

## Xarici keçidlər
* Adilə Namazova. AMEA-nın rəsmi saytı . Yoxlanılıb 29. dekabr 2011.